CELEX: 32016D0382
Language: bg
Date: 2016-03-15 00:00:00
Title: Решение за изпълнение (ЕС) 2016/382 на Комисията от 15 март 2016 година относно мярка, предприета от Германия в съответствие с Директива 2006/42/ЕО на Европейския парламент и на Съвета, за забрана на пускането на пазара на тип машина за оголване на кабели (нотифицирано под номер С(2016) 1520) (Текст от значение за ЕИП)

17.3.2016   
            
            
               BG
            
            
               Официален вестник на Европейския съюз
            
            
               L 72/57
            
         РЕШЕНИЕ ЗА ИЗПЪЛНЕНИЕ (ЕС) 2016/382 НА КОМИСИЯТА
   от 15 март 2016 година
   относно мярка, предприета от Германия в съответствие с Директива 2006/42/ЕО на Европейския парламент и на Съвета, за забрана на пускането на пазара на тип машина за оголване на кабели
   
      
         (нотифицирано под номер С(2016) 1520)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3 от нея,
   като има предвид, че:
   
               (1)
            
            
               В съответствие с процедурата, посочена в член 11, параграф 2 от Директива 2006/42/ЕО, Германия информира Комисията за мярка за забрана на пускането на пазара на машина за оголване на кабели от типа QJ-001, произвеждана от Taizhou City Luqiao Qi Jin Wire Peeling Machine Manufacturing, Китай, и разпространявана от Fringo GmbH&Co.KG, Kurfürstendamm 96, 10709 Берлин.
            
         
               (2)
            
            
               Основанието за предприемането на мярката е несъответствието на машината за оголване на кабели със съществените изисквания за безопасност и опазване на здравето, установени в приложение I към Директива 2006/42/ЕО.
            
         
               (3)
            
            
               В раздел 1.2.4.3 „Аварийно спиране“ от приложение I към Директива 2006/42/ЕО се изисква машината да бъде съоръжена с едно или повече устройства за аварийно спиране, с които да могат да се избягват опасните положения, които се пораждат в момента или чието възникване е неминуемо. По изключение това изискване не се прилага за: а) машините, при които устройството за аварийно спиране не би намалило риска или защото няма да намали времето, необходимо за спиране, или защото няма да позволи да се предприемат необходимите специални мерки за предотвратяване на този риск, и б) преносими ръчно държани и/или ръчно водими машини. Въпреки че за машината за оголване на кабели не се прилага изключение, тя не е оборудвана с превключвател за аварийно спиране.
            
         
               (4)
            
            
               В раздел 1.3.7 „Опасност, предизвиквана от движещи се части“ от приложение I към Директива 2006/42/ЕО се изисква движещите се части на машината да бъдат проектирани и изработени така, че да се избегне опасността от контакт, който би могъл да доведе до злополуки, или когато опасностите остават да съществуват, да са комплектувани с предпазители или защитни устройства. По отношение на машината за оголване на кабели са налице следните пропуски:
               
                           —
                        
                        
                           опасност от движещи се части поради липса на защитни устройства — в случая открит клинов ремък,
                        
                     
                           —
                        
                        
                           недостатъчно разстояние от зоната на опасност — в случая ако не бъде спазено безопасно разстояние, ръцете може да попаднат в областта на кабелните водачи към ролките.
                        
                     
         
               (5)
            
            
               В раздел 1.7.1 („Информация и предупреждения, поставени на машината“) от приложение I към Директива 2006/42/ЕО се изисква всяка писмена или звукова информация и предупреждение да бъдат изразени на един или няколко от официалните езици на Общността, който(които) може(могат) да бъде(ат) определен(и) в съответствие с Договора от държавата членка, в която машината е пусната на пазара и/или в експлоатация, и се допуска съответната информация или предупреждение да се придружава при поискване от версии на всеки друг официален език на Общността, който се разбира от операторите. Предупредителните надписи в инструкцията за експлоатация на машината за оголване на кабели са представени само на английски език.
            
         
               (6)
            
            
               В раздел 1.7.4.2 („Съдържание на инструкцията за експлоатация“) от приложение I към Директива 2006/42/ЕО се определя информацията, която трябва да съдържа всяка инструкция за експлоатация. Инструкцията за експлоатация на машината за оголване на кабели не съдържа изискваната в раздел 1.7.4.2, буква л) информация за остатъчните рискове, които съществуват въпреки факта, че принципите на безопасност са интегрирани при проектирането на машината и че са взети мерки за защита и допълнителни мерки за превенция, както и информация за мощността на звуковите емисии. Повечето от изискваните в раздел 1.7.4.2, буква д) планове, чертежи, описания и обяснения, необходими за използване, поддържане и поправка на машината, както и за проверка на нейното добро функциониране, липсват или са неясни.
            
         
               (7)
            
            
               Комисията прикани Fringo GmbH&Co.KG и Taizhou City Luqiao Qi Jin Wire Peeling Machine Manufacturing да представят коментарите си относно предприетата от Германия мярка. Отговор не бе получен.
            
         
               (8)
            
            
               След проучване на предоставените от германските органи данни бе потвърдено, че машината за оголване на кабели от типа QJ-001, произвеждана от Taizhou City Luqiao Qi Jin Wire Peeling Machine Manufacturing, Китай, и разпространявана от Fringo GmbH&Co.KG, Германия, не отговаря на съществените изисквания за безопасност и опазване на здравето, посочени в член 5, параграф 1, буква а) от Директива 2006/42/ЕО, и че това несъответствие поражда сериозни рискове от нараняване на ползвателите. Поради това е целесъобразно предприетата от Германия мярка да се счита за обоснована,
            
         ПРИЕ НАСТОЯЩОТО РЕШЕНИЕ:
   Член 1
   Предприетата от Германия мярка за забрана на пускането на пазара на машина за оголване на кабели от типа QJ-001, произвеждана от Taizhou City Luqiao Qi Jin Wire Peeling Machine Manufacturing, Китай, и разпространявана от Fringo GmbH&Co.KG, Kurfürstendamm 96, 10709 Берлин, е обоснована.
   Член 2
   Адресати на настоящото решение са държавите членки.
   
      Съставено в Брюксел на 15 март 2016 година.
      
         
            За Комисията
         
         Elżbieta BIEŃKOWSKА
         
            Член на Комисията
         
      
   
   
      (1)  ОВ L 157, 9.6.2006 г., стр. 24.